*Projekts*

**LATVIJAS REPUBLIKAS MINISTRU KABINETS**

|  |  |
| --- | --- |
| 2020. gada | Rīkojums Nr. |
| Rīgā | (prot. Nr.            . §) |

**Par valsts pētījumu programmu “Ēnu ekonomikas mazināšana valsts ilgtspējīgas attīstības nodrošināšanai”**

1. Saskaņā ar Zinātniskās darbības likuma 13. panta otrās daļas 3. punktu apstiprināt valsts pētījumu programmu "Ēnu ekonomikas mazināšana valsts ilgtspējīgas attīstības nodrošināšanai" (turpmāk - programma).
2. Noteikt Finanšu ministriju par atbildīgo institūciju programmas īstenošanā.
3. Programmas kopējais finansējums ir 251 536 *euro* un īstenošanas laiks ir 2020.-2022. gads. Programmu finansē no Finanšu ministrijas valsts budžeta programmas 97.00.00 "Nozaru vadība un politikas plānošana" piešķirtajiem valsts budžeta līdzekļiem.
4. Programmas virsmērķis – mazināt ēnu ekonomiku, veicinot iekļaujošu un uz ilgtspējīgu attīstību vērstu ekonomisko izaugsmi, produktīvas un konkurētspējīgas uzņēmējdarbības vides sekmēšanu, tādējādi paaugstinot sabiedrības labklājību Latvijā.
5. Programmas mērķi – paplašināt zināšanu un analītisko bāzi ekonomikas un finanšu nozarē, stiprināt saikni starp pētniecību un valsts rīcībpolitiku, veicināt sabiedrībā izpratni par ēnu ekonomikas negatīvo ietekmi un nodokļu saistību labprātīgu izpildi.
6. Noteikt šādus programmas uzdevumus:
   1. izstrādāt Latvijas apstākļiem piemērotu ēnu ekonomikas mērīšanas metodoloģiju, kas ietver statistikas datu un dažādu datu avotu izmantošanu, ņemot vērā veikto tautsaimniecības nozaru problēmu izpēti;
   2. novērtēt ēnu ekonomikas ietekmējošos faktorus tautsaimniecības nozarēs ar nozīmīgāko finanšu ietekmi, kā arī sniegt pamatotus un ar finanšu ietekmi novērtētus rīcībpolitikas ieteikumus ēnu ekonomikas mazināšanai un viedo tehnoloģiju izmantošanai;
   3. veikt izpēti un analīzi par fizisko personu izvairīšanos no labprātīgas nodokļu maksāšanas un iesaistīšanās sociālās apdrošināšanas sistēmā un par ietekmējošiem faktoriem, kas veido ēnu ekonomikas radītus priekšnosacījumus negodīgai konkurencei un atsevišķu iedzīvotāju grupu sociālajai nevienlīdzībai un nepietiekamai nodrošinātībai, veikt analīzi, kā ēnu ekonomikas mazināšana korelē ar nodokļu maksāšanas morāli.
7. Noteikt programmai šādus kopīgus (horizontālos) uzdevumus:
   1. attīstīt zinātnisko darbību šādos virzienos:
      1. veidot un attīstīt individuālas zinātnieku grupas programmas tematiskajās jomās;
      2. veidot un attīstīt starpdisciplināras konkurētspējīgas zinātnieku grupas, kas zinātniskajā darbībā izmanto jaunākās pētniecības metodes un tehnoloģijas;
      3. attīstīt zinātniskās grupas sadarbību ar attiecīgo tautsaimniecības nozari;
      4. iesaistīties izglītības procesā, nodrošinot prakses un darba iespējas studējošajiem, kā arī attīstot ar programmas mērķiem un uzdevumiem saistītas izglītības programmas;
   2. nodrošināt komunikāciju par pētniecību un tās rezultātiem un to pamanāmību sabiedrībā:
      1. veicināt zināšanu pārnesi, veicinot izpratni par pētniecības lomu un devumu sabiedrībai;
      2. veicināt zināšanu pārnesi, nodrošinot ziņojumu par rīcībpolitikas ieteikumiem.
8. Programmas īstenošanas laikā noteikt šādus sasniedzamos rezultātus:
   1. rīcībpolitikas rekomendācijas;
   2. pētniecības rezultātu publiska pieejamība;
   3. pētniecības datu pieejamība pētniecības datu repozitorijā.
9. Programmas īstenošanu var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai, bez papildu finansējuma piešķiršanas.

Ministru prezidents A. K. Kariņš

Finanšu ministrs J. Reirs